
			Para a miña amiga Lola Filgueira por 
tantas historias de vida compartidas.

			Para as miñas sobriñas e os meus sobriños 
Cristina, Carme, Brais, Carlos, Antía, Santiago, 
Xavi, Iago, Antón, Erick, Luís, Siro e Román 
por deixarme entrar nos seus xogos.

		

	
		
			PERSONAXES

			LOLA: nena.

			NIN: trasno, trasna ou o que lle pete.

			MAI: case sempre en off.

			METICONA: veciña que responde ao seu nome. 

			MAMALÓN: neno túzaro e desnortado.

		

	
		
			1. 

			Vén correndo LOLA 

			coa mochila da escola nas costas 

			e petando o corazón: toc, toc, toc. 

			LOLIÑA colle folgos: toc, toc, toc.

			LOLA é pequecha para tanto medo. 

			O corazón peta: toc, toc, toc.

			Pousa a mochila, pensa, 

			pousa que pesa. 

			Xoga LOLA, xoga e amaina o toc, toc, toc. 

			Tira un xiz da mochila, debuxa raias no chan, métese dentro. 

			Xoga LOLA, 

			xoga LOLA á mariola. 

			Canta LOLIÑA, canta. 

			Tan pequechiña ela para ter o medo no peito 

			e o susto no corpo. 

			Xoga á mariola, LOLA LOLIÑA LOLA. 

			LOLA: «Un, non fagas cataplún!

			Un, dous, se agardas, vou. 

			Un, dous, tres, só che quedan seis. 

			Catro, cinco, agora pega un brinco. 

			Seis, que son tres e tres. 

			Sete, oito, quérote moito. 

			Nove, vai e volve.»

			A noite escurece o día, 

			a casa na ollada, 

			a mochila volve ao corpo, 

			Pesa, Pesa, Pesa. 

			As costas van para o chan: CatapLán! 

			Chora LOLA? 

			Non chora, que ri. 

			Ri e ri.

			MAI: (En off.) Loliña, ris? 

			LOLA: Si. 

			MAI: (En off.) Entra e cóntame. 

			LOLA: Nun cachiño entro, cando saiba quen me fai as cóxegas.

			MAI: (En off.) Canto maxín, filla, pero ri, ti ri.

			[image: ]

			LOLA: Para, para, non me fagas rir. Quen me aloumiña o nariz? 

			NIN: Tachán! Son eu, podes chamarme Nin. 

			MAI: (En off.) Lola, entra xa! 

			LOLA: Vou, mamá! Ti... ti... ti... ti estabas enriba de min? Ti enchías a miña mochila?

			Non parece que peses tanto, así pequecho e un pouco anano.

			NIN: Si, si, si, si, era eu. Grazas pola viaxe. Quentiño e cómodo o vehículo, aínda que un pouco veloz. 

			LOLA: Desculpa a présa. Se non corro, píllame e dáme na testa.

			NIN: Falas de min?

			LOLA: Non, de ti non. De Mamalón.

			MAI: (En off.) Loliña, a cea! 

			LOLA: Por certo, ti quen es...?

			NIN: Nin, para servirte! Sempre que non me obrigues, nin me mandes, nin me ordenes, nin me arranxes, nin me amañes, nin me manches, nin me manques, nin me amoles.

			LOLA: Xa sei por que te chamas Nin.

			MAI: (En off.) Lola! Loliña! Lola! A cea, as tarefas, entra! 

			LOLA: Axiña entro, mamá, un momento!

			Es un trasno? Tes barba longa e pucha vermella.

			Ou es trasna? Levas saia. 

			NIN: O que levo posto non di quen son, pero hoxe, nin trasno nin trasna. Son unha buxaina ou un peón, como queiras. Mira cantas voltas dou. 

			LOLA: Amaina! Non te mareas? 

			NIN: Se paro, igual rompo. 

			LOLA: Que divertido! 

			NIN: Pon ti a saia e dálle unhas voltas. 

			LOLA: E vaime servir?

			NIN: Ti proba, xira e ri.

			LOLA: Vale. (Canta.)

			«Xira, xira. 

			Debuxa unha fita.

			Xira, xira.

			Baila todo o día.» 

			NIN: Mañá volvereime bolboreta. E ti? 

			LOLA: Mañá serei unha nena. 

			MAI: (En off.) Lola! 

			LOLA: Si...? 

			MAI: (En off.) Loliña! 

			LOLA: Vou...! 

			MAI: (En off.) Lola! 

			LOLA: Un momento! 

			NIN: Lola Loliña Lola. Moito nome para unha humana tan pequecha.

			LOLA: Máis pequecho es ti. Vés vivir á miña casa? 

			NIN: Se cadra. 

			LOLA: Non fagas moitas trasnadas que a miña mai sempre está ocupada. 

			NIN: Que fai? 

			LOLA: Traballa. 

			NIN: Así non dá a lata. 

			LOLA: Nin xoga, nin canta, nin me abraza. Só cando chove e me seca coa toalla. 

			NIN: Tamén é Nin? 

			LOLA: É mamá.

			MAI: (En off.) Lola! 

			LOLA: Si. 

			MAI: (En off.) Loliña! 

			LOLA: Axiña. 

			MAI: (En off.) Lola! 

			LOLA: Vou!

			Entras? 

			NIN: Nin entro nin deixo. 

			Un longo «ñeeeeeec» de porta que se abre fai xirar a cabeza de LOLA. Un vento de perfume forte anuncia na súa gorxa un «cof, cof» co que non está conforme. 

			LOLA: Nin, ponte detrás de min! 

			NIN: Amodo, Loliña, de quen queres que me agoche? 

			LOLA: De Meticona, a veciña. Aí a vén. 

			NIN: Se quero, non me pode ver. 

			LOLA: Seguro? Mira que pregunta, pregunta e nunca cala, só fala. 

			NIN: Desa xente coñecín moita, se eu che contase... 

			METICONA: Ola, Lolichiña.

			NIN: Lolichiña, canta risa.

			LOLA: Cof, son Lola, cof.

			NIN: Lolichiña, que me esmendrello. 

			LOLA: Cala! 

			METICONA: Mándasme calar? Ai, que maleducada!

			LOLA: Cala... cala... calacú! Cala... calamidade! Cala... calabobos, dicía un meu tío vasco. Parece que vai chover.

			METICONA: Non mo parecía. Ai, que pequena! 

			NIN: Pois si que lle gusta a túa meixela. É suave? É manteiga? Déixame ver.

			Gustoso é, mira a túa cara que vermella. 

			LOLA: Para! Para! Para! 

			METICONA: Ai, nena, mira que estás rara. 

			LOLA: Para... para... paraugas. Hai que levar paraugas. 

			METICONA: Está mamá? 

			LOLA: Estar está, pero ocupada. 

			METICONA: Será un momento. Por certo, que ben che queda a saia. Así pareces unha nena e ata unha fada. 

			LOLA: O que leve posto non di quen son.

			METICONA: Ui!, que pequena, é unha pena. Entro, que noto unha viruxe... 

			NIN: Vaia apócema que usa a bruxa. 

			LOLA: Ela di que é perfume. Escoitas? Chacharachá, chacharachá, nin cala nin deixa falar. 

			NIN: Lareta si que é a veciña. 

			LOLA: Non lle chamabas bruxa? 

			NIN: Daquela igual si que me vía. 

			LOLA: Eu podo verte. Son bruxa?

			NIN: Vesme porque me peta e, se me peta, peto. 

			LOLA: Si que pareces un trasno ou trasna, ou buxaina ou bolboreta... Toma, vólvoche a saia. 

			NIN: Non, queda con ela un anaco e dá voltas cantas queiras. 

			LOLA: «Xira, xira. 

			Debuxa unha fita. 

			Xira, xira. 

			Baila todo o día.» 

			NIN: Bailaría todo o día, pero é case noite, por iso estou a piques de durmir. 

			LOLA: Unha cousiña: cóntame os pelos da cabeza, Nin. 

			NIN: Nin me obrigues, nin me mandes, nin me ordenes, nin me arranxes, nin me amañes, nin me manches, nin me manques, nin me amoles.

			LOLA: Poderías dicirme, por favor, cantos pelos teño na cabeza? 

			NIN: Undoustrescatrocincoseisseteoitonovedez... dez... dez...

			Despois de dez vén... 

			LOLA: Once. 

			NIN: Volvo empezar: undoustrescatrocincoseisseteoitonovedez... e... 

			LOLA: Once. 

			Si que es un trasno, ou trasna, só sabes contar ata dez. Ou eran cen?

			NIN: Undoustrescatrocincoseisseteoitonovedez... dez... dez... 

			Despois de dez vén... Volvo empezar: undoustres... 

			LOLA: 4929, por exemplo. 

			NIN: Undoustrescatrocincoseisseteoitonovedez... dez... dez... 

			Despois de dez vén... Volvo empezar: undoustres... 

			LOLA: Eh! Oíches? Teño... 15734 pelos, tamén pode ser. 

			NIN: Oh! Grazas, pensei que había estar toda a noite contando cabelos. 

			Por certo, tes algo pegado, e ole a amorodo. 

			LOLA: Foi Mamalón. 

			NIN: Outra vez me falas del? 

			LOLA: Un neno da escola, un túzaro, un... un mamalón. 

			Que che conto a ti se non sei se es real? 

			NIN: E ti? 

			LOLA: Estoute imaxinando?

			NIN: A ver... queres que te belisque? 

			LOLA: Non e non! Xa mo fan na escola.

			NIN: E ti que fas?

			LOLA: Nada.

			NIN: De nada?

			LOLA: Só fago: «Aaaah!». Ou tamén: «Aaaai!». 

			MAI: (En off.) Que foi? 

			LOLA: Queres probar, Nin? 

			NIN: Ven por min. 

			MAI: (En off.) Lola! Loliña! Lola! Que pasou? 

			LOLA: Estou xogando! 

			MAI: (En off.) Amodo.

			NIN: Lola Loliña Lola! Lola Loliña Lola! 

			LOLA: Mamalón sempre me belisca, pero non é divertido. 

			De onde saíches ti? 

			NIN: Da túa mochila. 

			LOLA: Mirei e non había nada agás os libros. Iso si, pesar, pesaba. 

			NIN: Se quero vesme; se non quero, non. 

			LOLA: Eu tamén podo facelo. 

			NIN: Como? 

			LOLA: Ponte diante de min. 

			NIN: Veña. 

			LOLA: Sen mirarme, dá a volta.

			NIN: Así? 

			LOLA: Tampouco de perfil. 

			NIN: Vale, mira que costas tan bonitas. 

			LOLA: A que non me ves? 

			NIN: Se me tapas os ollos... Calquera. 

			Sae da casa METICONA deixando o tufo e o barullo.

			METICONA: (En off.) Adeus, veciña. 

			MAI: (En off.) Ata outra. 

			LOLA: Agáchate! 

			NIN: Non fai falla. 

			LOLA: Pero non fagas nada. 

			METICONA: (En off.) Por certo, moi linda a nena con saia. 

			MAI: (En off.) Que saia? Dille que veña. 

			LOLA: Cof, cof.

			METICONA: Di mamá que entres, pero agarda. Estás tan bonita así vestida que... Onde está a pintura da cara? Aquí! 

			Deixa que che debuxe o sorriso e verás que guapa. 

			LOLA: Non, non, non. Son unha nena e non me gustan os beizos pintados. 

			METICONA: Só un pouco. 

			LOLA: Non, Nin, non o fagas. 

			NIN, que pode e sabe, vira a pintura dos beizos cara á cara da veciña que foxe da ameaza, pero non escapa.

			METICONA: Vólvese a min! Pero que barra tan... 

			A min non, pintura desobediente, que me esborranchas! 

			LOLA: Ha, ha, ha! Ha, ha, ha! Ha, ha, ha! 

			METICONA: Ris? Non entendo nada. Axúdame a parala!

			Ou ten motor ou é bruxería.

			LOLA: Ou é que só quere os seus beizos, veciña. 

			METICONA: Ti algo tes que ver con isto, Lola. 

			LOLA: Eu? Estaba aquí quietiña. 

			METICONA: Voume mirar no espello. Mañá han de me escoitar os da droguería por venderme unha barra tola. Mostrareilles a miña pinta como proba.

			Vai METICONA para a súa casa coas cellas asombradas e as meixelas coloradas.

			NIN: De paso, a ver se lle venden outra colonia. 

			LOLA: E outra cara. 

			NIN: Que guapa, que relinda, que vermella. 

			LOLA: Tiña media... Ha, ha, ha!... media cara pintada. HA, HA, HA! 

			METICONA: (En off.) AH, AH, AH! 

			LOLA: Xa se viu. 

			NIN: E non se gustou. 

			LOLA: Aí a vén de volta. 

			Volve METICONA coma unha furia desas que dura e dura.

			METICONA: A túa mai segue na casa? 

			LOLA: Non se enfade, que non está guapa, pero si simpática. 

			METICONA: Ti algo fixeches. 

			LOLA: Eu? 

			METICONA: (En off.) Veciña, mira o que fixo a túa filla! 

			MAI: (En off.) Lola! 

			LOLA: Vaise armar... 

			MAI: (En off.) Loliña! 

			LOLA: Pola túa culpa. 

			NIN: Miña? 

			MAI: (En off.) Lola...! Pase, veciña. Ha, ha, ha, ha, ha! Perdoe, está tan graciosa... 

			METICONA: (En off.) Estase a rir de min? 

			MAI: (En off.) Nooon. 

			NIN: Hi, hi, hi! Eu si. 

			MAI: (En off.) Ha, ha, ha! Pase á cociña. Unha tila? 

			LOLA: Vaime caer gorda.

			NIN: Ti fai a xorda.

			LOLA: Como? Tapo as orellas?

			NIN: A ver, dobro por aquí, tapo o buraco... Si, pode valer.

			LOLA: Mellor entro. 

			NIN: Mira, podo andar do revés. 

			LOLA: Mira

